Numsa eis ook De Ruyter se kopAndré de Ruyter, Eskom se uitvoerende hoof. (Foto: ANA) Die metaalvakbond Numsa het Dinsdag opnuut versoek dat André de Ruyter, Eskom se uitvoerende hoof, asook Jan Oberholzer, bedryfshoof, die trekpas moet kry. Dít volg nadat die energiereus aangekondig het dat fase 4-beurtkrag vandeesweek weens ŉ tekort aan opwekkingskapasiteit in werking sal tree. Dit is glo as gevolg van ŉ landwye kragonderbreking in Zambië. Numsa is van mening dat De Ruyter en Oberholzer nooit opgewasse was om Eskom se beurtkragkrisis op te los nie en voortdurend daarin misluk om die kragnetwerk “te stabiliseer”. “Eskom se leierskap het aan Suid-Afrikaners ŉ kat in ŉ sak verkoop. Hulle het onderneem om die beurtkragprobleem binne 18 maande op te los, maar het versuim. “Al wat ons nodig het, is leierskap wat die ligte aan die brand hou,” het William Mabapa, Numsa se sekretaris-generaal in ŉ verklaring gesê. Mabapa sê die kragsituasie in Suid-Afrika het nou “ŉ krisisvlak” bereik – een wat deur die regering as ŉ nasionale krisis verklaar moet word. “Werkers verloor hul werk en inkomste. Klein- en mediumgrootte ondernemings ly terwyl sommige hul deure moet toemaak. Dít alles terwyl die ekonomie steeds van die impak van die Covid-19-pandemie probeer herstel.” Volgens Numsa is Eskom se omkeerstrategie wat op die ontbondeling van die maatskappy en die wegdoen van bates toegespits is, nie voldoende om die beurtkragprobleem in die land op te los nie. In nóg ŉ verklaring het Numsa versoek dat die twee dringend met “kundige en gekwalifiseerde bestuurders met ingenieurservaring” vervang moet word. “Sulke talent bestaan wél en die regerende ANC en Eskom-direksie moet dringend in belang van die publiek optree en die paar [De Ruyter en Oberholzer] ter wille van ons land se ekonomiese herstel vervang. “Onder leiding van Brian Molede en Matshela Koko kon ons beurtkrag aansienlik verminder, maar sedertdien het die situasie drasties vererger.” Numsa het ook die DA se voorstel om Eskom verder te privatiseer verwerp en sê dat dit bloot elektrisiteitskoste sal verhoog en die las op die verbruiker swaarder sal maak. Eskom hou Dinsdag om 16:00 ’n perskonferensie waartydens die media ingelig sal word oor huidige uitdagings met Eskom se stelsel.